**Viktig beskjed om rettigheter til teater, skuespill, litterære verk, musikk, film/video, foto, spill etc.**

Hei alle ledere i Juba!

Styret for Juba ser at det er nødvendig å sende ut informasjon rundt krav for å sette opp skuespill/forestillinger i regi av Juba.

*Skal man sette opp skuespill eller litterære verk, MÅ man sørge for å ha rettigheten til dette. Det reguleres av åndsverksloven* [*https://lovdata.no/dokument/NL/lov/2018-06-15-40*](https://lovdata.no/dokument/NL/lov/2018-06-15-40) *Husk at dette ofte også gjelder bruk av film/video, foto, spill osv.*

Det er den enkelte Jubaavdeling som er ansvarlig for at dere har den nødvendige tilatelsen til å sette opp den aktuelle teater-/musikkforestillingen *eller annet som beskyttes av åndsverksloven.*

*Selv om man kan få lov å bruke et verk vederlagsfritt, skal man alltid sørge for å ha tillatelse. Vær også oppmerksom på at det ikke uten videre er lov å endre et verk selv om man har tillatelse til å bruke det.*

(De som en gang skrev skuespill eller laget musikken til det, skal som regel ha betalt for at noen setter opp dette.)

Rettighetene til å spille et skuespill o.l. gjelder som regel én oppsetning, dvs. at dere må få fornyet tillatelse hvis dere skal spille det samme stykket ved en senere anledning.

Som eksempel kan vi nevne at Juba hadde rettighetene til å spille Astrid Lindgren, men de rettighetene er gått ut på dato, så da må dere søke på nytt før dere kan sette opp Emil eller Pippi.

Juba sentralt har fått fornyet kontrakt med Nordiska som forvalter Astrid Lindgrens manuskripter. *Den gjelder fram til november 2021.* Hvis dere ønsker å sette opp stykker av Lindgren, kan dere kontakte Juba sentralt som vil gi dere informasjon om hva man kan og ikke kan gjøre. Oppsetting av ALV skal alltid gå gjennom Jubas administrasjon, da det er en del av avtalen. Bruk av grafisk materiale i markedsføring av teaterstykker som settes opp må også avklares, da dette er registrerte varemerker.

For ALV skal det betales 500 kr. til forlaget pr. forestilling, dette avregnes en gang i året og senest pr. 1. juli.

Det er ellers også ofte begrensninger i hva slags bilder, lydfiler og video dere kan dele på nett, og bruke i markedsføring.

Rettighetens verden kan være kronglete og innviklet, så hvis dere har spørsmål, eller trenger hjelp til å sjekke ut noe, så kan dere kontakte kontoret for hjelp, vi bistår gjerne!

Med vennlig hilsen

Sentralstyret og Eli Kjønsberg